Doc. Ing. Jozef Makúch, PhD, guvernér NBS

**Prečo nemôže referendum Britov o zotrvaní v EÚ vyvolať šok vo svetovom hospodárstve ?**

Môj príspevok začnem tak netradične, a to tak, že by som chcel hneď na úvod vyjadriť nádej, že britskí voliči 23. júna rozhodnú v prospech seba, Veľkej Británie a Európskej únie ako celku. Brexit, by totiž významne ovplyvnil všetky zúčastnené strany. A dá sa očakávať, že tento vplyv by rozhodne nebol pozitívny.

Väčšina publikovaných štúdií sa zhoduje na tom, že dopad na UK by bol výrazný a negatívny, najmä cez kanál obchodu a investícií. Predpokladá sa, že dopad na EÚ bude rovnako negatívny, avšak v menšej miere. Skutočný dopad Brexitu však bude závisieť od konkrétneho scenára ako aj od podoby budúcej dohody medzi už „samostatnou“ Veľkou Britániou a Európskou úniou. Prechodné obdobie od uskutočnenia referenda o zotrvaní, alebo nezotrvaní Veľkej Británie v Európskej únii do samotného vystúpenia Veľkej Británie z EÚ, nebude krátke *(môže trvať aj niekoľko rokov)* a môže vytvárať výraznú neistotu, ovplyvňujúcu finančné trhy ako aj makroekonomický vývoj[[1]](#footnote-1).

Britská ekonomika v súčasnosti nepochybne ťaží zo svojej pozície. Na jednej strane neprijala euro, ale na druhej strane využíva výhody jednotného trhu. Členstvo v EÚ nijako neobmedzuje dôležitosť libry v rámci medzinárodného menového a finančného systému. Naopak, bolo by naivné domnievať sa, že **status Londýna, ako finančného centra** by benefitoval z odchodu z EÚ a z dosiahnutia suverenity v rámci regulácie finančných trhov. Po odchode z EÚ by Londýn ťažšie slúžil ako finančné centrum pre európske finančné trhy. Časť aktivity by sa z Londýna pravdepodobne presunula do iných finančných centier v rámci eurozóny *(napr. Frankfurt)*, resp. by sa rozptýlila do rôznych miest EÚ *(prvé signály o zvažovaní premiestnenia z Londýna sa už začali objavovať)*.

Na druhej strane však ťažko odhadnúť nakoľko strata časti finančných obchodov oslabí Londýn ako finančné centrum, keďže tradícia a dôvera investorov podporí meno Londýna ako významného finančného centra. Takisto je otázne nakoľko by bolo možné vybudovať nové konkurenčné finančné centrum v rámci EÚ *(eurozóny)*.

Otázne je tiež, ako by bola takto „samostatná“ Veľká Británia atraktívna pre **kapitálové toky**. Môžeme predpokladať, že lákadlo v podobe prístupu na jednotný európsky trh by sa v takomto prípade do značnej miery vytratilo, čo by pravdepodobne znížilo budúce investičné toky do britskej ekonomiky. Obmedzenie kapitálového prílevu by mohlo znamenať, že ešte väčším problémom by sa stalo financovanie už dnes vysokého deficitu bežného účtu platobnej bilancie *(takmer 5% HDP)*. V krajnom prípade by tento problém mohol vyústiť do výraznejšieho oslabenia britskej libry.

Navyše, odchod Británie z EÚ by pravdepodobne negatívne doľahol na jej **obchodnú výmenu**. Do Európskej únie smeruje približne 50% britských exportov. Opačným smerom je to približne len 6%. Konkrétny dopad na obchodnú výmenu by závisel predovšetkým od budúceho usporiadania vzájomných vzťahov medzi Veľkou Britániou a EÚ. Každé z možných usporiadaní, ktoré by pre Britániu zachovalo prístup na spoločný trh by si však vyžiadalo, *(v závislosti od konkrétnej dohody a na existujúcom základe dohôd s inými krajinami)*, riadiť sa reguláciami EÚ v rámci jednotného trhu, prispievať do spoločného rozpočtu a umožniť voľný pohyb osôb. Výsledkom by teda bolo, že pravidlá a regulácie by zostali, avšak pozícia Británie z hľadiska ich ovplyvňovania by bola úplne iná, nulová[[2]](#footnote-2).

Brexit by však znamenal aj **negatíva pre Európsku úniu.** V oblasti rozpočtu EÚ, platieb a príjmov zo spoločného rozpočtu EÚ, sa dá hovoriť o strate približne 5 mld. eur, čo je čistý príspevok Veľkej Británie do tohto rozpočtu *(po vzájomnom vybilancovaní príspevkov do a príjmov z rozpočtu)*. Británia je tretím najväčším prispievateľom do spoločného rozpočtu Európskej únie[[3]](#footnote-3).

Najdôležitejšie spôsoby ako sa môže prejavovať dopad Brexit-u na UK a na EÚ sú: neistota *(najmä v prechodnom období, do nového usporiadania vzťahov medzi UK a EÚ)* a politická nestabilita. Neistota sa môže prejavovať v oblasti výmenných kurzov *(vo väčšej miere na strane britskej libry ako eura)*, v oblasti rizikovej prirážky k vládnym dlhopisom. Politická nestabilita v UK sa môže prejavovať silnejúcimi protestnými hlasmi pro-európsky orientovaných častí UK *(Škótsko, Wales a Severné Írsko)*. V EÚ je riziko ešte výraznejšie vo forme precedensu pre iné nespokojné členské štáty EÚ. V EÚ by odchodom UK zostala oslabenejšia liberálna časť členských štátov, *(nakoľko by stratila najvýraznejšieho člena)* a prevahu by získala časť členských štátov, ktoré preferujú konzervatívnejšie usporiadanie EÚ, s väčšou centralizáciou. Úloha EÚ by mohla byť tiež ovplyvnená na poli globálnej diplomacie.

Na záver by som chcel poznamenať, že s prípadným Brexitom sú spojené mnohé otázky, riziká a neistoty a vôbec nedáva jasné a jednoznačné odpovede na výhodnosť tohto riešenia ani pre samotných Britov. Existuje skôr obava, že nebude jeden víťaz, ale viacero porazených. Dúfajme, že britskí občania svoje rozhodnutie v referende dôkladne zvážia.

*Zdroje:*

*Black Rock, BREXIT: Big risk, little reward the UK referendum on Europe.*

*Global CounceL, BREXIT: The impact on the UK and the EU.*

1. *Podľa článku 50 Zmluvy o EÚ by mala byť zmluva o vystúpení medzi Veľkou Britániou a EÚ dosiahnutá približne do 2 rokov od hlasovania o vystúpení.*

   *Článok 50*

   *1. Každý členský štát sa môže rozhodnúť vystúpiť z Únie v súlade so svojimi ústavnými požiadavkami.*

   *2. Členský štát, ktorý sa rozhodne vystúpiť, oznámi svoj úmysel Európskej rade. V zmysle usmernení Európskej rady*

   *4. Na účely odsekov 2 a 3 sa člen Európskej rady alebo Rady, ktorý zastupuje vystupujúci členský štát, nezúčastňuje na rokovaniach alebo rozhodnutiach Rady alebo Európskej rady, ktoré sa ho týkajú.*

   *Kvalifikovaná väčšina je vymedzená v súlade s článkom 238 ods. 3 písm. b) Zmluvy o fungovaní Európskej únie.*

   *5. Ak štát, ktorý vystúpil z Únie, opätovne požiada o pristúpenie, takáto žiadosť podlieha postupu uvedenému v článku 49.* [↑](#footnote-ref-1)
2. *Existuje tu viacero možností.(v snahe skrátiť príspevok nie je potrebné sa o týchto možnostiach konkrétne zmieňovať, je možné využiť v prípade diskusie)*

   *Prvou z nich je účasť Británie v Európskom Hospodárskom Priestore (European Economic Area, EEA), podobne ako Nórsko. V tomto prípade by si Veľká Británia udržala úplný prístup na vnútorný trh EÚ, avšak musela by prijať štandardy a nariadenia Európskej únie bez toho, aby ich mohla ovplyvniť. Členovia EFTA tiež prispievajú do rozpočtu EÚ. Tento model by však pre podporovateľov Brexitu asi nebol atraktívny.*

   *Inou možnosťou je vytvorenie colnej únie, ako v prípade Turecka. Tento model umožňuje prístup na vnútorný trh pre tovary, vylúčené sú však služby a poľnohospodárstvo. Takisto v tomto prípade platia rôzne regulácie Európskej únie. Zahrnutie služieb do obchodnej dohody môže byť problematické, nakoľko práve v tejto oblasti má Veľká Británia pomerne vysoký prebytok. Preto by táto schéma mohla byť pre Veľkú Britániu len málo atraktívna.*

   *Ďalším príkladom môže byť prípad Švajčiarska, ktoré má s Európskou úniou bilaterálnu dohodu. Tá mu umožňuje prístup na niektoré segmenty spoločného európskeho trhu, ale vylučuje finančné služby. Takéto usporiadanie by však bolo vzhľadom na vylúčenie finančných služieb pre Britániu nevýhodné a navyše by vyžadovalo dlhé bilaterálne rokovania na dosiahnutie komplexných dohôd. Británia by však pravdepodobne musela podobne ako Švajčiarsko prispievať do rozpočtu EÚ.*

   *Ako možnosť sa tiež ponúka zóna voľného obchodu. Vytváranie obchodných bariér je v tomto prípade nepravdepodobné, avšak vyžadovalo by si to kompromisy v podobe dohody o obchodných štandardoch a prijatia regulácií EÚ.*

   *Rovnako môže dôjsť k dohode o tzv. „Most Favour Nation“ prístupe. Takéto usporiadanie by si síce nevyžadovalo spoločné obchodné štandardy a regulácie. Náklady by však predstavovali externé clá, tak ako platia pre iné tretie krajiny, resp. mohli by sa objaviť aj iné obchodné bariéry.*

   *K zahraničnému obchodu možno dodať, že po odchode Veľkej Británie z Európskej únie bude časom dochádzať k divergencii pravidiel a nariadení platných v zahraničnom obchode. To bude postupom času ovplyvňovať náklady v zahraničnom obchode s dopadom aj na jeho objemy, ako aj postavenie Veľkej Británie v globálnych hodnotových reťazcoch.*  [↑](#footnote-ref-2)
3. (*nasledovaná v tesnom závese Talianskom a s väčším odstupom Holandskom – údaje sú z roku 2014, čistými prispievateľmi sú ešte Švédsko, Rakúsko a Fínsko). Ak sa však pozrieme na čisté príspevky prepočítané na hrubý národný dôchodok, príspevok UK sa už nejaví taký vysoký (UK je až na desiatom mieste za NL, DE, SE, FI, AT, BE, FR, DK, IT), čo dokumentuje, že relatívne náklady členstva v Európskej únii z pohľadu veľkosti britskej ekonomiky nižšie ako v prípade iných vyspelých členských krajín.)* [↑](#footnote-ref-3)